Raha ei tällä hetkellä liiku.

Ongelma koskee kaikkia pankkeja.

Tällä hetkellä pankkien väliset rahasiirrot eivät mene läpi. Tilanne koskee Nordean tiedottaja Marko Mettenrannan mukaan kaikkia pankkeja.

- Vika olisi tässä eurooppalaisessa maksujenvälitysjärjestelmässä, jonka kautta maksut kiertävät.

Vika ei näin ollen johdu pankeista.

- Ei, vaan kaikki ovat kärsimässä tästä tilanteesta, Mettenranta sanoo.

Maksunvälitysjärjestelmän vian vuoksi esimerkiksi palkat tai Kelan maksamat etuudet eivät ole siirtyneet tänään työntekijöiden tai asiakkaiden tileille.

- Kaikki maksut, olivat ne sitten palkkoja, Kelan etuuksia tai mitä tahansa, niin se kiertävät sen saman järjestelmän kautta. Kasassa on kaikkea, mitä on sille päivälle laitettu. Uskaltaisin sanoa, että tämä johtuu tästä samasta ongelmasta, Mettenranta kertoo.

Mettenrannalla ei ole tietoa, milloin ongelma saataisiin korjatuksi. Hän kertoo, että Nordea parhaillaan selvittää, milloin tilanne etenisi.

- Kyllähän kaikki pankit saavat nopeasti kirjattua [maksut], kunhan ne ensin tulevat perille asti.

Mettenranta muistaa, että vastaavia tilanteita on käynyt vuosia sitten, mutta ei viime aikoina.

Laskut pitäisi maksaa

Tilanne on erityisen harmillinen etenkin niille, joiden taloudellinen tilanne on kovin riippuvainen Kelan etuuksista.

Pertunmaalla asuva 54-vuotias Kössi Ranta kertoo Iltalehdelle, että hän oli laittanut torstaina peruspäivärahahakemuksen menemään. Maksupäiväksi oli merkitty tämä päivä, maanantai 5. maaliskuuta. Rahoja ei kuitenkaan ole näkynyt.

- Ei ole tullut minkään näköisiä. Laskut pitäisi maksaa, Ranta sanoo.

Ranta kertoo, että hänelle on käynyt vastaavalla tavalla jo kerran aiemmin kuluvan talven aikana.